दरअसल, 5 सितंबर का दिन देशभर में Teachers Day के रूप में मनाया जाता है। इस खास दिन पर हम एक ऐसी महिला के बारे में बताने जा रहे हैं जिन्होंने न केवल सैकड़ों बच्चों को मां का प्यार दिया बल्कि, एक शिक्षिका के तौर पर उनका जीवन भी संवारा है। यहां बात हो रही है नोएडा के सेक्टर-12 में रहने वाली अंजिना राजगोपाल की। जो 'साईं बाल कुटीर' अनाथालय की अध्यक्ष हैं। यह ऐसे लोगों का घर है, जिसमें रहने वालों को कभी उनके अपनों ने ही ठुकरा दिया था। वहीं, इस आश्रम में रहने वाले बच्चों में से कुछ ऐसे भी हैं जिनके मां-बाप गुजर गए तो रिश्तेदारों ने जिम्मेदारी लेने से मना कर दिया। अंजना अभी तक 400 से अधिक बच्चों की जिंदगी बदल चुकी हैं और वर्तमान में करीब 60 बच्चों को अपने साथ रख उनका जीवन रोशन करने में जुटी हैं। यही नहीं, इन्हीं बच्चों के जीवन को सुनहरा बनाने के लिए अंजना ने शादी भी नहीं की। उनके पास रहने वाले सभी बच्चे उन्हें मां कहकर पुकारते हैं।